Am Zischtig simmer do aso ufs Säguscheff SV Whitheaven. Wommer am Stäg gwartet hei ond di Masse vo jonge Lüüt met massehaft Alkohol gseh hei, esch üs scho chli komisch worde… Gottseidank hei do di meischte vo dene zomene andere Säguscheff ghört. Mer si do uf das Säguscheff, si 23 Lüüt + 3 Crew gse, somet esch s Säguscheff bes uf ei Platz voll gse. De Trip esch cool gse, mer si i de Whitsunday Islands (ou die Föttlei fouge) nochegfahre ond hei 3x chönne go schnorchle. Es esch totah  cool gse, aber wär scho im Great Barrier Reef esch go touche, esch sech meh Fesch ond meh Farbe gwöhnt… (Jo, so stiige d Aspröch…) S Scheff het verschedeni Rüüm gha ond s hets so breicht, dass mer met eme düütsche Päärli, met zwöi Schwiizer ond zwe Liechtesteiner imene Schlag gse si. De Höheponkt esch secher gse, das mer a de Whitehaven Beach gse sei. Eifach e wiisse Sandstrand ond wonderschön Wasser i aune Blau. Mer si do di letsche Touris (ou jo, es het 50'000 pro Johr) gse, wo di Ensle a dem Obe verloh  hei. Am Donschtig simmer do weder a Land ond hei do i de Hafe-Laundry no aui üsi Chleider, wommer ufem Trip debi gha hei gwäsche ond heiss tumbleret. Das esch üs empfohle worde, wöu mer ufem Scheff Bettwantze gha hei. Suuber hömmer do de Tag in Airlie Beach verbrocht, si am Obe no met de Scheff-Groppe go zNachtässe ond do uf am 23.45 Uhr uf de Nachtbus Rechtig Agnes Water.